Kommissionen henviser det ærede medlem til sit svar på dennes skriftlig forespørgsel E-3898/02 (1), der allerede dækker det meste af den omtalte periode (siden 2000). Dog er der fremkommet følgende nye aspekter for nylig:

Den Europæiske Investeringsfond (EIF), der er den specialiserede underafdeling af Den Europæiske Investeringsbank-gruppe (EIB), har udstedt garantier i henhold til den fællesskabsfinansierede »SMV-garantifacilitet« for lån til små og mellemstore virksomheder (SMV'er), der har hjemme i Portugal. Det faktiske garantibeløb var i 2000 på 75 348 EUR, i 2001 på 92 778 EUR, i 2002 på 10 599 891 EUR og i 2003 på 6 057 502 EUR i henhold til de oplysninger, som det portugisiske mellemled SPGM har rapporteret til EIF.

Med hensyn til iværksætterordningen under den europæiske teknologifacilitet (ETF) blev der i december 2002 underskrevet en aftale med en almen portugisisk risikokapitalfond om en investering på 5 000 000 EUR. Fonden fokuserer på innovative SMV'er med høj vækst i Portugal (80 %) og i Galicien (20 %) og har på indeværende tidspunkt en samlet størrelse på 20 mio.EUR. ETF-iværksætterordningen udgør 25 %. Risikokapitalfonden begyndte at benytte midlerne i januar 2003 til investeringer i porteføljevirksomheder og har indtil videre foretaget én investering, der er blevet indrapporteret til EIF, til et beløb på 1 236 555 EUR.

Med hensyn til bidragene fra Den Europæiske Fond for Regionaludvikling (EFRU) kan Kommissionen meddele det ærede medlem, at inden for den nuværende fællesskabsramme for støtte (2000-2006) udgør støtten til SMV'er et centralt element, hvilket også fremgår af, at SMV'erne repræsenterer mere end 90 % af de virksomheder, der har fået støtte.

A. Således udgør statstøtten i det operationelle program vedrørende økonomi ca. 50 % af den samlede bevilgede statsstøtte. De andre operationelle programmer indeholder også en række initiativer til støtte af SMV'er, især inden for det tredje indsatsområde i regionalprogrammerne (der vil blive fremsendt en oversigt direkte til det ærede medlem og til sekretariatet for Europa-Parlamentet over de finansielle beløb, der er tildelt som støtte til SMV'er i form af EFRU-bidrag).

B. Den europæiske beskæftigelsesstrategi fastlægger en bred ramme for udvikling af politikker, der støtter jobskabelsen i Den Europæiske Union. Den portugisiske nationale handlingsplan, der omsætter den europæiske beskæftigelsesstrategis politiske prioriterede områder til nationale beskæftigelsespolitikker, har fastsat som målsætning, at den samlede erhvervsfrekvens skal nå op på 70 % senest i 2010. Hovedinstrumentet er Den Europæiske Socialfond (ESF), der skal finansiere den portugisiske handlingsplan med mere end 4,7 mia. EUR under den nuværende tredje fællesskabsstøtteramme. Da mere end 92 % af virksomhederne i Portugal har færre end 20 ansatte, afsættes en væsentlig del af ESF-støtten til denne gruppe virksomheder.

Den evaluering af den europæiske beskæftigelsesstrategi, der fandt sted for nylig for perioden 1997-2002, viser, at nettojobskabelsen som følge af foranstaltninger, der skyldes gennemførelsen af beskæftigelsesstrategien i Portugal, var på mere end 20 000 nye job bare for 2001.

Selv om ESF ikke direkte støtter jobskabelsen (bortset fra incitamenter til de arbejdsløses egen jobskabelse), medvirker den til at skabe varige arbejdspladser i samfundet ved at støtte politikker og foranstaltninger, der bidrager til at skabe et solidt arbejdsmarked med en kvalificeret arbejdskraft.

Blandt de direkte foranstaltninger, der støttes af ESF, kan nævnes:

— Den erhvervsmæssige efter- og videreuddannelse — hvert år modtager mere end 400 000 personer støtte.

— Lærlingeuddannelser — hvert år drager mere end 20 000 personer fordel af denne foranstaltning.

— Erhvervsuddannelsesskoler — hvert år går mere end 30 000 unge på disse skoler.

— Det sociale arbejdsmarked — hvert år modtager mere end 30 000 personer støtte (flertallet kommer fra dårligt stillede sociale grupper).

Derudover bidrager den europæiske beskæftigelsesstrategi til, at der skabes arbejdspladser ved at fremme en forenkling af den lovgivningsmæssige ramme for etablering af nye virksomheder og arbejdsnormer, ved at øge erhvervsfrekvensen for kvinder gennem etablering af børnepasningsordninger, ved at fremme aktiv aldring, lokale beskæftigelsesinitiativer og styrke kvaliteten og ved at sørge for, at det er attraktivt at arbejde.

De portugisiske myndigheder støtter også projekter til fordel for innovation gennem den dynamiske udvikling af sammenslutninger mellem virksomheder og organisationer inden for forskning og teknologisk udvikling (FoU). Denne målsætning søges opnået gennem foranstaltning 2.3 i programmerne vedrørende videnskab og økonomi (Prime-finansieringsprogrammet). Programmet omfatter yderligere budgetposter, der har relation til innovationsprojekter, som f.eks. støtte til moderniseringen af virksomheder gennem innovation (SIME- Innovation), Ideia-programmet og de offentlige-private partnerskaber.